**NAJPOŽELJNIJA DESTINACIJA GODINE – ŠAMPION HRVATSKOG TURIZMA**

**- UPUTE ZA IZRADU PREZENTACIJE**

***Prezentaciju je potrebno izraditi u digitalnom obliku (Power Point, Prezi i sl.) koji, osim pisanog teksta, treba sadržavati i fotografije, kraći video/audio materijal, aktivne linkove, animacije i sl.***

***Prezentacijom je potrebno obuhvatiti sve bitne informacije, a poseban naglasak treba biti na novim dostignućima u 2025., odnosno, na postignutim iskoracima. Prezentacija mora slijediti redoslijed iz uputa i imati maksimalno 15 slajdova, uključujući i naslovni slajd.***

***Prezentaciju je potrebno izraditi prema niže navedenim elementima:***

**Opis kandidature**

* Navesti osnovne podatke o turističkoj destinaciji.
* Opisati razvoj turističke destinacije, ključne elemente turističke ponude destinacije, obuhvat destinacije, ključne dionike uključene u osmišljavanje, organizaciju, doprinos održivosti i digitalizaciji te zelenoj tranziciji. Opisati po kojim je obilježjima kandidirana turistička destinacija posebna, drugačija i bolja od konkurenata.
* Navesti ključne značajke poslovne strategije, uključujući viziju, misiju, ključne vrijednosti te ciljeve. Kako se doprinosi ostvarenju i jačanju ekonomskih, ekoloških i socijalnih oblika turizma? Opisati na koji način doprinosite razvoju lokalne zajednice, koji su pozitivni učinci kroz umrežavanje dionika, povećanje broja posjetitelja, njihovu potrošnju, otvaranje radnih mjesta, povezivanje više djelatnosti, nove vještine koje su naučili mještani i trajnu infrastrukturu koja je pozitivna za lokalnu zajednicu.
* Opisati na koji način postižete predanost poslovnoj izvrsnost te osiguravate posjetiteljima nezaboravno iskustvo. Temeljem vaših ključnih vrijednosti i filozofije poslovanja, opisati kako osiguravate kvalitetu usluge te povećavate zadovoljstvo posjetitelja. Navesti nacionalne i/ili međunarodne nagrade, priznanja, certifikate.

**Razvojna komponenta i doprinos destinaciji u 2025.**

* Opis doprinosa za razdoblje od 1. 9. 2024. do 31. 8. 2025. pri čemu je potrebno naglasiti originalnost, inovativnost i/ili unaprjeđenja koja su implementirana kako bi se poboljšao doživljaj turista i unaprijedila destinacija.
* Navesti koji je doprinos kandidiranog projekta turističkom razvoju destinacije lokalnoj zajednici, pojasniti njezinu uključenost u osmišljavanje i realizaciju. Istaknuti ukoliko su korišteni lokalni proizvodi i valorizirani lokalni resursi.
* Navesti do kojih ste rezultata došli implementacijom vaših ideja i projekata. Rezultati mogu biti kvalitativni i/ili kvantitativni. Navesti doprinos projekta održivosti, uključivosti i pristupačnosti.
* Istaknuti inovativnost destinacijske ponude. Obrazložiti pojedine elemente inovativnosti i učinke navedenog na prihvaćenost turističke destinacije od turista i lokalnog stanovništva.
* Navesti nacionalne i/ili međunarodne nagrade, priznanja, certifikate

**Marketinške strategije**

* Koje su inovativne marketinške i komunikacijske strategije korištene pri promoviranju turističke destinacije? Zašto su odabrane upravo te strategije? Koji su ciljni tržišni segmenti te koje marketinške strategije primjenjujete kako bi ih privukli? Obrazložiti kako marketinški pozicionirate destinaciju na ciljnim tržištima. Objasniti što motivira i inspirira vaše ciljno tržište da posjete upravo ovu atrakciju/destinaciju i kako ispunjava njihova očekivanja. Navesti jesu li marketinške strategije u skladu s vašim dugoročnim poslovnim planovima. Opisati koje društvene mreže koristite, digitalne ili interaktivne promocije, aplikacije, pakete proizvoda, plaćene kampanje, naglasiti koje kanale oglašavanja ste odabrali te zašto baš oni najbolje odgovaraju vašem ciljnom tržišnom segmentu.

**Upravljanje doživljajem i praćenje kvalitete usluge**

* Opisati kako se osigurava kvaliteta, prati li se i na koji način zadovoljstvo gostiju te kako se koriste navedeni podaci za unaprjeđenje doživljaja.
* Educirate li sve uključene djelatnike i volontere, na koji način ih nagrađujete, uključujete li lokalnu zajednicu i osjetljive skupine? Opisati vaše standarde kvalitete usluge. Navesti načine kojima komunicirate s posjetiteljima prije, za vrijeme i nakon završetka posjete kako biste osigurali najvišu razinu zadovoljstva posjetitelja, predivan doživljaj i veličanstveno iskustvo, preporuku i ponovni posjet.
* Navesti primjere unaprjeđenja kvalitete na osnovu povratnih informacija posjetitelja.
* Opisati na koji način prilagođavate dostupnost i kvalitetu turističke destinacije specifičnim potrebama raznolikih zajednica. Navesti primjere kako ste destinaciju učinili inkluzivnom, tj. pristupačnom specifičnim individualcima/grupama koje mogu imati specifična ograničenja ili potrebe. Prepreke se mogu odnositi na kulturne razloge, jezične barijere, tjelesna ograničenja, intelektualne mogućnosti, kognitivna ograničenja, dijetalne zahtjeve ili neke ostale specifične potrebe različitih grupa poput LGBTQIA+. Je li turistička destinacija prilagođena ranjivim skupinama i osobama s invaliditetom, dozvoljavate li dolazak s kućnim ljubimcima? Zadovoljava li osnovna i dodatna infrastruktura, pristupne ceste, parkirališta, signalizacija… očekivanja vaših posjetitelja?

**Doprinos ciljevima Strategije razvoja održivog turizma do 2030.**

* Cjelogodišnji i regionalno uravnoteženiji turizam

Kako bi se ravnomjernije rasporedile turističke aktivnosti tijekom cijele godine u turistički razvijenim područjima, fokus mora biti na unaprjeđenju više dodane vrijednosti postojećih turističkih proizvoda te stvaranju uvjeta za daljnji razvoj posebnih oblika turizma uz što aktivnije uključivanje lokalne zajednice u te procese. U turistički slabije razvijenim područjima i u kontinentalnoj Hrvatskoj fokus mora biti na podizanju kvalitete ugostiteljske ponude, novih

turističkih atrakcija te posebnih oblika turizma.

* Turizam uz očuvan okoliš, prostor i klimu

Opterećenja koja proizlaze iz turizma mogu rezultirati smanjenjem kvalitete sastavnica okoliša, kao i nastavkom neželjenih klimatskih promjena, što posljedično može dovesti do smanjene atraktivnosti Hrvatske kao turističke destinacije. Stoga je razvoj turizma nužno usmjeriti prema okolišnoj i resursnoj održivosti te smanjenju međusobnih negativnih utjecaja turizma i klimatskih promjena.

* Konkurentan i inovativan turizam

Razvoj konkurentnog i inovativnog turizma jedan je od koraka u razvoju održivog turizma. Neophodno je unapređenje poslovnog okruženja, ljudskih potencijali i tržišta rada, unaprjeđenje strukture i kvalitete smještajnih kapaciteta, osiguranje poticajnog poslovnog okruženja te poticanje inovacija i digitalne transformacije turizma.

* Otporan turizam

Jedan od značajnijih izazova s kojima se turizam suočava jesu brze promjene trendova i interesa turista, a s tim je povezana i potreba za diversifikacijom proizvoda te potreba za planiranjem potrebnih kompetencija zaposlenih u turizmu. Preduvjet za učinkovito upravljanje je prikupljanje podataka i donošenje odluka temeljenih na tim egzaktnim podacima. Dodatno, potrebno je koristiti prednosti snažnijeg uključivanja u međunarodna udruženja i organizacije radi rješavanja zajedničkih izazova. Hrvatska se percipira kao sigurna destinacija, stoga je neophodno nastaviti s dosadašnjim naporima u kontekstu jačanja i razvoja sigurnosti u svim turističkim destinacijama.

**Online prijavu je obvezno ispuniti te priložiti prezentaciju na internetskoj stranici** [**https://www.danihrvatskogturizma.hr/**](https://www.danihrvatskogturizma.hr/)